১৯৬১ সালের শান্তিযাত্রার মত ঘটনা বা সেই যাত্রার জন্য লেখা ‘হারাধন-রঙমন কথা’র মত গান ভারতবর্ষ্যের অন্য কোনো রাজ্যের গণনাট্য আন্দোলন বা সমধর্মী সংস্কৃতি আন্দোলনের ইতিহাসে আর দ্বিতীয়টি ঘটেছে কি না আমার সন্দেহ আছে। আমার দুঃখ হয় আসামের বাঙালি অসমীয়া কোনও সম্প্রদায়ই তাঁদের জাতির জীবনের এই মহৎ সৃষ্টিটি বা এই উজ্জ্বল ইতিহাসকে তেমনভাবে মনে রাখে নি। গত শতকের আটের দশকে অসমীয়া বাঙালির মধ্যে আবার অবিশ্বাস ও সংঘর্ষের বাতাবরণে এই গানটিকে গাইতেন ভূপেন-হেমাঙ্গ পরবর্তী যুগের গণনাট্য শিল্পী বিভু চৌধুরী ও ঘনকান্ত ডেকা। তাঁদের পথ অনুসরণ করে আমিও এই গানটি গেয়ে থাকি। কয়েক বছর আগে কলকাতায় গণসঙ্গীত মেলায় আমি ও ঘনকান্ত ডেকা এই গানটি গেয়েছিলাম। কলকাতার শ্রোতারা বিস্মিত হয়েছিলেন গানটি শুনে। অবশ্য ভূপেন হাজারিকা ও হেমাঙ্গ বিশ্বাস ১৯৬১ সালে কলকাতার রঞ্জি স্টেডিয়ামের গণনাট্য উৎসবে এই গানটি গেয়েছিলেন। সেও আজ এক বিস্মৃত ইতিহাস। অথচ এই গানটি শুধু গান নয়, এতে নিহিত আছে ভালোবাসা বোধের, সাংস্কৃতিক ঐক্যের সঠিক পথনির্দেশক সুগভীর বার্তা। প্রথমত, আজকের আসামে ওপার থেকে আসা মানুষমাত্রেরই প্রতি এক ধরনের বিরূপতার আদর্শকে মান্য করানোর প্রচেষ্টা হয়, এ গানে স্পষ্টতই তার বিপরীত মূল্যবোধের কথা। এখানে দেখা যায়, ভিটেমাটি হারিয়ে আসা ওপার বাংলার এক শ্রমজীবী উদ্বাস্তুর বন্ধুত্ব গড়ে উঠছে এই মাটির অসমীয়া শ্রমজীবীর। এখানে একজনকে আরেকজনের জীবন জীবিকা কেড়ে নিতে আসা মানবগোষ্ঠী হিসেবে প্রতিপন্ন করা হচ্ছে না। বরং বলা হচ্ছে, ‘তুমিয়ে মোয়ে দেশখন গড়তে, যদিহে কেচাঘাম সরে / দুয়োরে ঘামেরে মিলনে দেখিবা বুরঞ্জী রচনা করে (এই দেশকে গড়ে তুলতে গিয়ে তুমি আর আমি যে ঘাম ফেলি শরীর থেকে, সেই ঘামের মিলনে ইতিহাস রচিত হয়)’। এখানে দু’টি শ্রমজীবীর কর্মের ঐক্যে ঘর্মের মিলনে ইতিহাস রচনার কথা বলা হচ্ছে। আগের পংক্তিতে বলা হচ্ছে, ‘ভাষা না বুঝিও যুগে যুগে আহে / মানুহে মানুহর পিনে / মরমর ভাষারে আখর নাইকিয়া / বুঝিব খুঁজিলে চিনে / গঙ্গার চাপরির তলিতে দেখিবা লুইতর পলস আছে / তোমারে মোরে আইয়ে কান্দিলে একই চকুপানি মোছে (ভাষা না বুঝলেও মানুষ যুগে যুগেই একে অপরের দিকে হাত বাড়িয়েছে / কারণ ভালোবাসার ভাষার যে বর্ণমালা হয় না / গঙ্গার গর্ভে চলে গেলে ব্রহ্মপুত্রের পলিমাটি খুঁজে পাবে / তোমার আর আমার মা যখন কাঁদে তখন অভিন্ন অশ্রু ঝরে)’। আমাদের পারস্পরিক দেওয়া নেয়ার যে আবহমান ইতিহাস, তার থেকে সমাজের দৃষ্টি ফিরিয়ে নেওয়ার আয়োজনই আজ চতুর্দিকে। এই গানের আরেকটি গুরুত্বপূর্ণ দিক, ভাষা ও সংস্কৃতির স্বাতন্ত্র্যকে মর্যাদা দিয়ে ভ্রাতৃত্বের সংলাপ রচনা। এখানে হারাধন কথা বলে বাংলার ভাটিয়ালি সুরে, রঙমন কথা বলে অসমীয়াতে বিহুর সুরে। দুটি ভিন্ন ভাষা ও সুর তাদের দুজনের মধ্যেকার সংলাপ নির্মানে প্রতিবন্ধক নয়। একের সংস্কৃতি অপরের সংস্কৃতিকে গ্রাস করে না। বরং গানের শেষ পর্যায়ে দেখি বাংলা গানের বাণীতে মিশে যায় অসমীয়া বাচন, গানের সুর আরোহে ভাটিয়ালি থেকে অবরোহে বিহু হয়ে যায়। এর মধ্য দিয়ে তৈরী হয় একটি তৃতীয় সুর, যা আমাদের সকলের ইপ্সিত মিলনের সুর।